Premierul slovac Robert Fico a fost operat din nou. Starea lui este gravă.
Premierul slovac Robert Fico, grav rănit miercuri prin împuşcare într-o tentativă de asasinat, a fost vineri operat din nou şi starea sa se menţine gravă.
Premierul slovac Robert Fico, grav rănit miercuri prin împuşcare într-o tentativă de asasinat, a fost vineri operat din nou şi starea sa se menţine gravă/ Foto: 6abc Philadelphia - YouTube
Premierul slovac Robert Fico, grav rănit miercuri prin împuşcare într-o tentativă de asasinat, a fost vineri operat din nou şi starea sa se menţine gravă, potrivit declaraţiilor directoarei spitalului unde este internat şi ale ministrului de interne Robert Kalinak, transmit agenţiile AFP şi TASR.
„A fost supus unei operaţii care a durat aproape două ore”, a spus ministrul Kalinak în faţa presei la spitalul din Banska Bystrica. „Starea sa este încă foarte gravă. Va fi nevoie fără îndoială de câteva zile pentru a vedea cum evoluează”, a completat oficialul slovac.
De asemenea, directoarea spitalului, Miriam Lapunikova, a precizat că starea lui Fico este stabilă, dar în continuare gravă. „Ţesut necrotic rezultat în urma rănii provocate de împuşcătură a fost înlăturat (în intervenţia chirurgicală). Pacientul este acum conştient, stabilizat, dar se află în continuare la terapie intensivă. Starea sa este cu adevărat serioasă”, a explicat directoarea spitalului.
Aceasta este a doua intervenţie chirurgicală la care a fost supus Fico după tentativa de asasinat. În prima operaţie, care a durat miercuri cinci ore, medicii i-au oprit hemoragia provocată de un glonţ ce i-a străpuns stomacul.
Premierul slovac a fost rănit grav
Robert Fico a fost împuşcat miercuri în timp ce ieşea de la o şedinţă de guvern desfăşurată în oraşul Handlova. Un individ înarmat şi aflat într-o mulţime de oameni spre care s-a îndreptat premierul a tras cinci gloanţe către acesta, dintre care patru l-au nimerit.
Autorul tentativei de asasinat, un bărbat în vârstă de 71 de ani, un scriitor pe care presa locală l-a identificat drept Juraj Cintula şi care în trecut a avut legături cu grupări radicale, este arestat şi a recunoscut motivaţia politică a atacului său.
El a fost pus sub acuzare pentru „tentativă de crimă cu premeditare”, a anunţat ministrul de interne Sutaj Estok. Acesta din urmă a mai precizat că suspectul a acţionat singur, ca un „lup solitar”, participase anterior la mai multe proteste antiguvernamentale, în prezent nu este membru al niciunui grup radicalizat, de dreapta ori de stânga, şi dată fiind natura individuală a atacului şi radicalizarea de pe reţelele de socializare poliţia nu a putut să-l detecteze.
Tot potrivit ministrului Sutaj Estok, autorul atentatului era „foarte implicat în acţiunile politice” şi motivele pentru care a recurs la atacul armat par să fi fost dezacordul său faţă de hotărârile premierului Fico de a sista sprijinul militar pentru Ucraina, precum şi de a desfiinţa procuratura anticorupţie şi de a lichida televiziunea publică, pe aceste două instituţii din urmă şeful guvernului acuzându-le de partizanat politic împotriva lui.
Citiți monitorulcj.ro și pe Google News
CITEȘTE ȘI: